
	ÁFORM UM LAGASETNINGU
– sbr. samþykkt ríkisstjórnarinnar frá 24. febrúar 2023, 1.–4. gr.

	Málsheiti og nr.
	 Frumvarp til laga um um verndun og sjálfbæra nýtingu líffræðilegrar fjölbreytni hafsins utan lögsögu ríkja - UTN25070245
	Ráðuneyti /verkefnisstjóri
	Utanríkisráðuneytið 
	Innleiðing EES-gerðar?
	☐ Já
☒ Nei

	Dags.
	 


	A. Úrlausnarefni

	Forsaga máls og tilefni.
Þann 19. júní 2023 var samþykktur á vettvangi Sameinuðu þjóðanna nýr samningur undir hafréttarsamningi Sameinuðu þjóðanna um vernd og sjálfbæra nýtingu líffræðilegrar fjölbreytni hafsins utan lögsögu ríkja („BBNJ-samningurinn“). Samningurinn skiptist í fjóra ólíka efnishluta en heildarmarkmið hans er að stuðla að aukinni heilbrigði hafsins með verndun og sjálfbærri nýtingu auðlinda þess. Þriðji hluti samningsins setur á fót kerfi til að skilgreina svæðisbundin stjórntæki á úthafi, t.d. vernduð hafsvæði, en stofnsetning þessa kerfis er liður í því að ríki heims geti náð fram markmiði sínu um vernd 30% vatns- og landsvæða á heimsvísu fyrir árið 2030. Samningurinn hefur hingað til verið fullgildur af 50 ríkjum en hann mun öðlast gildi þegar 60 ríki hafa fullgilt hann. Utanríkisráðherra undirritaði samninginn af hálfu Íslands þann 20. september 2023, en ekki verður unnt að ljúka fullgildingu nema að undangengnum lagabreytingum. Starfshópur um fullgildingu BBNJ-samningsins metur sem svo að Ísland hafi hagsmuni af því að taka þátt í ákvarðanatöku á vettvangi fyrsta ráðstefna aðildarríkja samningsins, sem mun fara fram innan árs frá gildistöku hans, og því er áformað að ráðast í nauðsynlegar lagabreytingar á komandi haustþingi. 
Hvert er úrlausnarefnið?
Úrlausnarefnið er að innleiða lagalegar skuldbindingar BBNJ-samningsins í íslenskan rétt svo unnt sé að fullgilda samninginn.
Að hvaða marki duga gildandi lög og reglur ekki til?
Þrír af fjórum efnishlutum samningsins hafa að geyma skuldbindingar sem aðilar hans munu þurfa að tryggja að einstaklingar og lögaðilar sem starfa samkvæmt þeirra lögsögu hlíti, en þeir varða: (1) nýtingu erfðaauðlinda sjávar utan lögsögu ríkja, (2) svæðisbundin stjórntæki og (3) mat á umhverfisáhrifum vegna starfsemi á úthafi. Þegar eru í gildi íslensk lög sem snerta á öllum þessum málaflokkum, en þau varða þó einungis starfsemi sem fer fram innan íslenskrar landhelgi, og eftir atvikum mengunarlögsögu (sem nær til efnahagslögsögu og landgrunns). Eina undantekningin er að skv. lögum nr. 151/1996 er atvinnuvegaráðherra heimilt að setja reglur um veiðar íslenskra skipa utan lögsögu Íslands, en svæðisbundin stjórntæki skv. BBNJ-samningnum munu taka til fleiri tegunda af sjávartengdri starfsemi en einungis fiskveiðum. Þannig er ljóst að nauðsynlegt er að ráðast í frekari lagasetningu til þess að unnt sé að framfylgja skuldbindingum samningsins.    

	B. Markmið 

	Stefna hins opinbera á viðkomandi málefnasviði/málaflokki.
Stefna hins opinbera á þessu málefnasviði mótast af því hve samofin málefni hafsins eru íslensku samfélagi vegna landfræðilegrar legu, menningarlegrar arfleiðar og atvinnuvega. Hafið hefur um árabil ekki einungis verið uppspretta fæðu í landinu heldur jafnframt uppspretta velmegunar sem skapast hefur með nýtingu auðlinda sjávar. Til marks um það hve mikilvægan sess hafið skipar í velmegun íslensks samfélags leggur hið opinbera mikla áherslu á að tryggja heilbrigði hafrýmisins og sjálfbæra nýtingu auðlinda þess, sér í lagi í gegnum hagkvæm stjórnunarkerfi. Talsverðar ógnir steðja að heilbrigði hafsins sem rekja má til áhrifa loftslagsbreytinga, mengunar og taps líffræðilegrar fjölbreytni. Þótt hafið sé stórt eru vistkerfi þess samtengd og því er nauðsynlegt að grípa til samhentra aðgerða til að ná fram árangri í gegnum alþjóðasamstarf. 
Líkt og á öðrum sviðum alþjóðasamstarfs tryggir Ísland hagsmuni sína á sviði málefna hafsins með því að byggja samskipti sín við önnur ríki á skráðum þjóðréttarlegum skuldbindingum. Hafréttarsamningur Sameinuðu þjóðanna tryggir mikilvægustu réttindi Íslands yfir hafsvæðum sínum og réttindi til að stunda starfsemi á hafinu. Jafnframt eru í gildi undirsamningar við hafréttarsamninginn á sértækum sviðum, t.a.m. á sviði úthafsveiða. Í ljósi þeirra grundvallarhagsmuna sem íslenskt samfélag á að gæta í hafinu er það stefna hins opinbera að rödd Íslands heyrist á hverjum alþjóðavettvangi þar sem ákvarðanir eru teknar um hafið. Íslensk stjórnvöld leggja því áherslu á virkni í samningaviðræðum um nýja samninga á sviði hafréttar og síðar á því að gerast aðilar að slíkum samningum til að fyrirbyggja að Ísland standi fyrir utan ákvarðanatöku ríkja um málefni hafsins.  

Markmið sem að er stefnt með lagasetningu í ljósi úrlausnarefnis og stefnu stjórnvalda.
Markmið lagasetningar er að stuðla að aukinni vernd og sjálfbærri nýtingu auðlinda hafsins utan lögsögu ríkja í gegnum alþjóðlegt samstarf á vettvangi BBNJ-samningsins. Markmiðið er jafnframt að gera Íslandi kleift að ljúka fullgildingu samningsins áður en fyrsta ráðstefna aðildarríkja hans fer fram, til að tryggja að Ísland hafi atkvæðarétt á þeirri ráðstefnu og geti þannig beitt áhrifum sínum við alþjóðlega ákvarðanatöku um málefni hafsins.  


	C. Leiðir

	Ekkert aðhafst - hvaða afleiðingar hefði það?
Ef ekki verður ráðist í lagabreytingar mun Ísland ekki geta fullgilt BBNJ-samninginn. Það mun hafa för í sér að samningurinn mun væntanlega taka gildi undir lok þessa árs og ráðstefna aðildarríkjanna mun fara fram árið 2026 án þess að Ísland geti greitt atkvæði um þær ákvarðanir sem þar verða teknar. Ísland væri þannig áhrifalaust varðandi ákvarðanatöku sem kemur til með að varða íslenska hagsmuni, en m.a. er búist við að samningurinn taki til skoðunar ákvörðun svæðisbundinna stjórntækja á hafsvæðum sem Ísland stundar fiskveiðar á t.a.m. í Norðaustur-Atlantshafi.
Önnur úrræði en lagasetning sem metin hafa verið.
Þar sem skyldur samningsins fela m.a. í sér að samningsríki veiti leyfi fyrir starfsemi borgara sinna á úthafinu eða setji starfsemi þeirra skorður verða slík réttindi og skyldur ekki leiddar í íslenskan rétt án lagasetningar. 
Mögulegar leiðir við lagasetningu.
Tvær leiðir eru færar við lagasetningu. Annars vegar að innleiða skyldur samningsins í þá löggjöf sem best endurspeglar mismunandi efnishluta hans, t.a.m. um hafrannsóknir og umhverfismat. Þar sem samningurinn gildir einungis utan lögsögu ríkja væri jafnframt fært að setja sérlög sem innleiða öll nauðsynleg ákvæði hans í ein íslensk lög. Slík sérlög tryggja betri yfirsýn og framkvæmd fyrir stjórnvöld og hagsmunaðila.

	D. Hvaða leið er áformuð og hvers vegna?

	Stutt lýsing á þeirri leið sem áformuð er og rökstuðningur fyrir henni.
Lagt er til að sett verði sérlög um BBNJ-samningsins sem innleiða helstu ákvæði hans í ein lög. Ástæða þess er fyrst og fremst sú að þótt samningurinn hafi að geyma fjóra efnislega sjálfstæða efniskafla þá myndar hann engu að síður eina heild. Á vettvangi ráðstefnu aðildarríkjanna verður hægt að grípa til frekari ákvarðana sem kunna að krefjast þess að gripið verði til frekari lagasetningar í framtíðinni. Þá er talið nærtækara að fyrir hendi séu ein lög sem innleiða skuldbindingar hans frekar en að ráðast í breytingar á fleiri lögum í hvert sinn sem samningurinn tekur breytingum. Þar að auki hafa allir efniskaflar BBNJ-samningsins það sameiginlegt að gilda einungis utan lögsögu ríkja, en öll íslensk lög sem samsvara þessum efnisköflum að einhverju leyti gilda innan íslenskrar lögsögu. 
Helstu fyrirhuguðu breytingar á gildandi lögum og reglum, hvort heldur bætt er við eða fellt brott.
Ekki er fyrirhugað að ráðast í breytingar á gildandi lögum og reglum að svo stöddu. Þó má vera að lagðar verði til smávægilegar breytingar á lögum nr. 111/2021 um umhverfismat framkvæmda og áætlana og annarra laga sem tengjast efnissviði samningsins til að tryggja nauðsynlegt samspil milli þeirra laga og áformaðra laga um BBNJ-samninginn.

	E. Samræmi við stjórnarskrá og þjóðarétt – aðrar grundvallarspurningar

	Koma áformin inn á svið stjórnarskrár og þjóðréttarskuldbindinga? 
Já. Áformin koma inn á svið þjóðréttarskuldbindinga en þeim er ætlað að gera Íslandi kleift að gangast undir þær þjóðréttarskuldbindingar sem stafa af því að gerast aðili að BBNJ-samningnum.
Varða áformin ákvæði EES-samningsins um ríkisaðstoð, tæknilegar reglur um vöru og fjarþjónustu eða frelsi til að veita þjónustu? 
Nei.

Er önnur grundvallarlöggjöf sem taka þarf tillit til? 
Nei. 

	F. Samráð

	Hverjir eru helstu hagsmunaaðilar? 
Hagsmunaaðilar eru einna helst íslenskt vísindafólk sem hyggst stunda vísindarannsóknir á erfðaauðlindum sjávar utan lögsögu ríkja eða aðilar sem hyggja á framkvæmdir utan lögsögu ríkja sem kunna að vera matsskyldar samkvæmt BBNJ-samningnum. Ekki er vitað af neinum aðilum sem hafa áform um slíkar rannsóknir eða starfsemi.
Íslensk sjávarútvegsfyrirtæki, skipaflutningafyrirtæki og annars konar aðilar sem stunda starfsemi á hafinu eru hagsmunaaðilar vegna setningu svæðisbundinna stjórntækja samkvæmt samningnum. 
Er skörun við stjórnarmálefni annarra ráðuneyta? 
Já. Auk utanríkisráðuneytisins varða efniskaflar BBNJ-samningsins stjórnarmálefni umhverfis-, orku- og loftslagsráðuneytis, atvinnuvegaráðuneytis og menningar-, nýsköpunar- og háskólaráðuneytis.

Samráð sem þegar hefur farið fram.
Já. Samráð fer fram í starfshópi um fullgildingu BBNJ-samningsins sem skipaður er fulltrúum ráðuneytanna fjögurra auk viðkomandi undirstofnana þeirra. Frumvarpið var unnið í starfshópnum.
Fyrirhugað samráð.
Áformin verða kynnt frekar innan stjórnarráðsins og áformaskjöl og frumvarp birt í samráðsgátt stjórnvalda.

	G. Mat á áhrifum þeirrar leiðar sem áformuð er 

	Niðurstaða frummats á áhrifum, sbr. fylgiskjal.


	H. Næstu skref, innleiðing

	Hefur verið gerð verkefnisáætlun fyrir frumvarpssmíðina? 
Já. Frumvarpssmíðin fer fram í samræmi við verkefnaáætlun sem haldið er utan um á vettvangi starfshóps um fullgildingu BBNJ-samningsins. 
Hvernig verður staðið að innleiðingu löggjafar? Hvað má gera ráð fyrir að þeir sem verða fyrir áhrifum, opinberar stofnanir/hagsmunaaðilar/almenningur, þurfi langan tíma til undirbúnings/aðlögunar?
Fyrirhugað er að viðkomandi ráðherrar setji frekari sérreglur um málefni samningsins sem heyra undir þeirra ráðuneyti. Þetta verður þó gert eftir að samningurinn hefur tekið gildi og reglur um framkvæmd hans útfærðar á vettvangi ráðstefnu aðildarríkjanna og annarra undirstofnana hans. 
Þar sem lögin munu einungis taka gildi þegar Ísland hefur gerst aðili að samningnum, og fyrirhugað er að framkvæmdareglur hans verði einhvern tíma í smíðum, er ekki gert ráð fyrir að íslenskir aðilar þurfi sérstakan tíma til undirbúnings eða aðlögunar til viðbótar. 
Hvaða forsendur þurfa að vera fyrir hendi til að lagasetning beri árangur? 
Á ekki við. 
Mælikvarðar á árangur og útkomu.
Á ekki við.
Hefur verið hugað að því að afla gagna til að meta árangur þegar þar að kemur? 
Undirstofnanir samningsins munu hafa hlutverk við að meta árangur við framkvæmd hans með skýrslugerð og upplýsingamiðlun. Árangursmat verður bæði almennt fyrir efnishluta samningsins og sérsniðið fyrir einstök aðildarríki. Íslensk stjórnvöld geta þannig reitt sig á þessi gögn til að meta árangur af aðild sinni að BBNJ-samningnum og þar af leiðandi af lagasetningunni.

	I. Annað

	 

	J. Fylgiskjöl

	Mat á áhrifum lagasetningar – Frummat, sbr. eyðublað.
Önnur fylgiskjöl eftir atvikum.

